আপামর জনগণ তাঁকে চেনে। তাঁর নামে ‘দেবত্ব’-ও সংযুক্ত। তবু কামদেব বা মদন কি আদৌ পূজিত হন ইদানীংকালে? সমাজ-নৃতত্ত্বের গবেষকরা বলেন, তার দীর্ঘ যাত্রাপথে হিন্দুধর্ম বার বার বদলেছে। এক একটি যুগে এক এক দেবতা প্রাধান্য পেয়েছেন। পরে অনেক সময়েই তাঁরা ভক্তের উপাসনা-বেদি থেকে সরে গিয়েছেন, তাঁরা জায়গা দখল করেছেন অন্য কোনও দেবতা। তথাকথিত প্রধান দেবতাদেরও যে বেশ ‘স্ট্রাগল’ করে প্রতিষ্ঠা পেতে হয়েছে, তার কাহিনি ছড়িয়ে রয়েছে বিভিন্ন পুরাণ থেকে শুরু করে মঙ্গলকাব্যগুলিতে। সেদিক থেকে দেখলে ‘অপ্রধান’ দেবতাদের অন্তরালে চলে যাওয়ার ব্যাপারটাও সমান সত্য। কামদেব এমনই একজন দেবতা, যাঁর পরিচিতি আজও সর্বব্যাপক হলেও, তাঁর পূজা আজ অনেকটাই অপ্রচলিত।
• কামদেব প্রেম বা আরও নিবিড়ভাবে বললে বাসনার দেবতা। ভারতীয় পরম্পরায় উল্লিখিত ‘কাম’ যে কিছুতেই ‘পশ্চিম গোলার্ধের ‘সেক্সুয়ালিটি’-র সমার্থক নয়, সে কথা বার বার বিশেষজ্ঞরা বলেছেন। কাম কী, না জেনে কামদেবের পূজা সম্ভব কিনা, সেটাও ভেবে দেখার মতো ব্যাপার।
• কামদেব ‘কাম’ অর্থাৎ দেহজ ও দেহাতীত অনুভবের জগৎকে একত্রে মুক্ত করতে পারেন বলেই জানায় পুরাণসমূহ। অথর্ব বেদ-এ কামদেব সম্পর্কে বিস্তারিত আলোচনা রয়েছে।
• কামদেব বা মদনকে বিষ্ণু ও লক্ষ্মীদেবীর সন্তান হিসেবে বর্ণনা করা হয়। তবে তাঁর জন্ম নাকি তাঁদের কৃষ্ণ ও রুক্মিণী অবতারে মিলনের ফলে। আবার কোথাও কোথাও কামদেবকে ব্রহ্মার সন্তান বলেও বর্ণনা করা হয়েছে।  
• কামদেবকে মানুষের বাসনা-নির্ধারক গ্রহগুলির অধিপতি বলে বর্ণনা করা হয়। তিনি অতি সুদর্শন যুবাপুরুষ, এক আশ্চর্য তির-ধনুক তাঁর অস্ত্র। তাঁর ধনুক নির্মিত হয়েছে ইক্ষুদণ্ড দিয়ে, ধনুকের জ্যা মধু দিয়ে, তিরগুলি নির্মিত হয়েছে অশোক, পদ্ম ও আম্রমুকুল দিয়ে। কামদেবের বাহন টিয়াপাখি। তাঁর পত্নী রতিদেবীকে প্রেমের দেবী বলে মনে করা হয়।
• কামদেবের অধিষ্ঠানমন্ত্র হল ‘ক্লিং’। এই বীজ জপে নাকি কাঙ্ক্ষিত ব্যক্তি আকৃষ্ট হন।
• প্রাচীন ভারতে কামদেব রীতিমতো পূজিত হতেন। গুপ্তযুগে নগরে নগরে তাঁর মন্দির ছিল। প্রাচীন সাহিত্যগুলি থেকে জানা যায়, সেই মন্দিরগুলি ছিল সেকালের প্রেমিক-প্রেমিকাদের নিয়মিত বিহারের স্থান। মদনোৎসব বা হোলি ছিল কামদেবের উদ্দেশ্যে নিবেদিত উৎসব। শূদ্রকের ‘মৃচ্ছকটিকম’-এ গুপ্তযুগের মদনোৎসবের যে বর্ণনা রয়েছে, তার কাছে আজকের নাইট ক্লাবও তুচ্ছ। হোলি আজ ‘বসন্তোৎসব’। কামদেবের নাম আর তাতে সংশ্লিষ্ট নেই। কিন্তু উৎসব রয়ে গিয়েছে।
• কামদেব উপাসনা কিন্তু আজও বহমান। তবে তার উদ্দেশ্য ও বিধেয় মোটেই প্রাচীন কামদেব-উপাসনার অনুরূপ নয়। বিভিন্ন বিচিত্র কারণে কামদেব উপাসনা কুক্ষিগত হয়েছে এক শ্রেণির ‘ধর্মব্যবসায়ী’-র। বেশ ঘটা করে বিজ্ঞাপন দিয়ে তাঁরা জানান, কামদেব-যজ্ঞ এবং কামদেব-বশীকরণ দ্বারা তাঁরা যে কোনও ব্যক্তির বাসনা চরিতার্থকরণের ব্যবস্থা করবেন। ফলে একদা যে কাল্ট এদেশের সংস্কৃতির একটা বড় জায়গাকে ধরে রেখেছিল, তা আজ তুকতাকের স্তরে নেমে এসেছে।
• তবে ভারতের কয়েকটি স্থানে কামদেবের মন্দির আজও বিদ্যমান। তামিলনাডুর আরাগালুরে কামেশ্বর মন্দিরে, বৃন্দাবনের বিখ্যাত ১২টি বনের অন্যতম কাম্যবনে, তামিলনাডুর থাড়িকোম্বুর সৌন্দর্য পেরুমল মন্দিরে এবং রাজস্থানের হরসত-মাতা মন্দিরে কামদেব আজও পূজিত।